b'\n_START_ARTICLE_\nGreve (rang)\n_START_SECTION_\nDen danske adel\n_START_PARAGRAPH_\nGreve er den n\xc3\xa6sth\xc3\xb8jeste danske adelsrang efter lensgreve. Greve- og baronstanden blev oprettet i 1671. Der knyttede sig p\xc3\xa5 dette tidspunkt en r\xc3\xa6kke s\xc3\xa6rrettigheder til ovenn\xc3\xa6vnte titler, men disse s\xc3\xa6rrettigheder blev afskaffet ved Grundloven af 1849, og dermed er titlen alts\xc3\xa5 i dag af rent honor\xc3\xa6r karakter. Titlen er arvelig og medf\xc3\xb8rer rang af 2. klasse jf. Hof- og Statskalenderen. _NEWLINE_Titlen er efter 1850 kun blevet givet til medlemmer af kongehuset. F.eks. er titlen Greve af Rosenborg blevet givet til en r\xc3\xa6kke medlemmer af kongehuset, som har givet afkald p\xc3\xa5 prinsetitlen ved indg\xc3\xa5else af borgerligt \xc3\xa6gteskab.'